section_heading: Izgradnja
paragraph_text: Prije početka Drugog svjetskog rata, grčka vojska smatrala je kako je postojeća tvrđava Roupel iz 1914. godine nedovoljno utvrđena. Iz tog razloga odlučeno je da se radovi na dodatnom utvrđivanju položaja izvedu ne samo u okolini ove tvrđave, već duž čitave Metaxasove linije. Plan izgradnje izrađen je tijekom 1935., a radovi su započeli 1936. godine. Početna točka bila je kod istočnih obronaka planine Belasica, mjesta na makedonsko-grčkoj granici. Prvobitno je bilo planirano da se potpuno utvrđena linija izgradi sve do sela Ormenio, koje je smješteno na krajnjem sjeveroistoku Grčke i na čelnoj točki tog dijela granice prema Bugarskoj. Međutim, Grčka je tijekom 1940. godine uvučena u Drugi svjetski rat zbog čega radovi na utvrđivanju linije nisu završeni. Pri izbijanju rata, linija se prostirala do grada Komotini te je bila dugačka 155 km. Radovi su trajali 4 godine, a cijena je iznosila 100,4 milijuna tadašnjih grčkih drahmi.